EELNÕU 2018/74

								KOMISJONID:

eelarve- ja arengu-	JK	
haridus-		
kultuuri- 		
majandus-		
revisjoni-		
sotsiaal- 		

VILJANDI LINNAVOLIKOGU

OTSUS

26. aprill 2018   nr

Kinnistule nr 3331039 aadressiga Riia maantee
68 hoonestusõiguse seadmine ja reaalservituudi
seadmine otsustuskorras

Cleveron AS soovib siduda oma arengu Viljandi linnaga. Kiiresti kasvava ja rahvusvaheliselt tuntud ettevõtte paiknemine Viljandis lisab tuntust kogu linnale. Kuna Cleveron AS soovib tootmist laiendada, ettevõtte omandis olev ehituskrunt seda aga ei võimalda, taotleb ettevõte külgnevat, Viljandi linna omandis olevat tootmismaad aadressiga Riia mnt 68. AS Cleveroni laienemine looks Viljandi linna 100 uut töökohta, mis vähendab tööjõu äravoolu Viljandi linnast.

Asjaõigusseaduse § 241, Viljandi Linnavolikogu 30.05.2012 määrusega nr 118 kehtestatud „Viljandi linnavara valitsemise kord“ §33 lg 2, lg 3 p 4, lg 5 p 1a ja 1b alusel, arvestades Cleveron AS esitatud taotlust hoonestusõiguse seadmiseks otsustuskorras ja põhjendatud avalikku huvi ning asjaolu, et kinnistule aadressiga Riia mnt 66 ehitatud hoonele on otstarbekas rajada juurdepääs ka läbi Riia mnt 68 kinnistu Viljandi Linnavolikogu

o t s u s t a b:

1. Jagada Viljandi linna omandis olev kinnistu nr 3331039 (katastritunnus 89720:002:0061, lähiaadress Riia mnt 68; katastritunnus 89720:002:0062, lähiaadress Riia mnt 70 ja katastritunnus 89720:002:0064, lähiaadress Reinu tee T5) järgnevalt:
1.1. moodustada kinnistu nr 3331039 eraldatud osast (katastritunnus 89720:002:0062, lähiaadress Riia mnt 70) uus kinnistu;
1.2. liita kinnistust nr 3331039 eraldatud osa (katastritunnus 89720:002:0064, lähiaadress Reinu tee T5) kinnistuga nr 4334150 (lähiaadress Reinu tee T4).

2. Seada Viljandi linnale kuuluvale kinnistule nr 3331039, mille koosseisu jääb pärast kinnistu jagamist üks katastriüksus nr 89720:002:0061 aadressiga Riia mnt 68, otsustuskorras hoonestusõigus Cleveron AS (Viljandi maakond, Viljandi linn, Reinu tee 48, registrikood 11405467) kasuks.

3. Hoonestusõigus on tasuline ja hoonestusõiguse seadmisel peab hoonestaja maksma omanikule hoonestusõiguse tasu 80 000 eurot.

4. Hoonestusõigusega koormatava kinnistu nr 3331039 katastriüksuse nr 89720:002:0061 pindala on 34 044 m², maakasutuse sihtotstarve on 100% tootmismaa.

5. Seoses vajadusega tagada kinnistule aadressiga Riia mnt 66 juurdepääs nimetatud kinnistul asuvate hooneteni teisest küljest, koormata kinnistu nr 3331039, aadressiga Riia mnt 68 tasuta ja tähtajatu reaalservituudiga kinnistu nr 4078439 aadressiga Riia maantee 66 kasuks. Servituudi ala on tähistatud käesoleva otsuse lisaks oleval plaanil viirutatud alana (servituudi ala laius on ligikaudu 12,5 meetrit ja pikkus ligikaudu 110 meetrit). Riia mnt 66 kinnistu kuulub Viljandi linnale ja on koormatud hoonestusõigusega Osaühing Bed Factory Sweden (11133916) kasuks. Hoonestaja soovi korral on õigus koormata kinnistu nr 3331039, aadressiga Riia mnt 68 tasuta ja tähtajatu reaalservituudiga ka kinnistut nr 4078439 koormava hoonestusõiguse kasuks samadel tingimustel. 
Reaalservituudi lepingu tingimuseks on, et servituudi alale juurdepääsutee rajamine ei ole Viljandi linna kohustus. 
Juurdepääsutee rajamise kohustus on teeniva kinnistu omanikul, kes rajab juurdepääsutee servituudi alale vastavalt vajadusele. 

6. Kinnistule nr 3331039 on seatud isiklik kasutusõigus tehnovõrgu või rajatise seadmiseks Elektrilevi OÜ kasuks, mis on tähtajatu ja üleantav kasutusõigus avalikes huvides elektripaigaldise ehitamiseks ja edasiseks talumiseks elektripaigaldise kaitsevööndi ulatuses vastavalt 14.01.2014 lepingu punktidele 4, 5 ja 6 ning vastavalt lepingu lisaks olevale plaanile.

7. Hoonestusõiguse seadmise lepingu sõlmimise tingimused: 
7.1. Hoonestusõigus seatakse tähtajaga 99 aastat.
7.2. Hoonestusõigus koormab kinnistut tervikuna. Hoonestusõigus ulatub kinnistule tervikuna, välja arvatud sellele alale kinnistust, millele jääb käesoleva otsuse punktis 5. kirjeldatud servituudi ala.

8. Hoonestaja kohustused:
8.1. Hoonestaja on kohustatud hoonestama hoonestusõigusega koormatava maa-ala vastavalt Viljandi Linnavalitsuse 13.12.2010 korraldusega nr 704 kehtestatud detailplaneeringule DP 2009-012. Vajadusel saab detailplaneeringut täpsustada projekteerimistingimustega vastavuses ehitusseadustiku § 27 lg 4 toodud punktidele. Planeeringu muutmiseks tuleb algatada uus detailplaneering. Hoonestamist korraldab ja finantseerib hoonestaja.
8.2. Ehitusloa saamise hiliseim tähtpäev on 01.08.2023.
8.3. Kasutusloa saamise hiliseim tähtpäev on 01.08.2025.
8.4. Hoonestaja peab tagama hoonestusõiguse alusel rajatavate hoonete ja kogu kinnistu sihtotstarbelise kasutamise.
8.5. Hoonestaja on kohustatud hoidma hoonestuse ja kogu kinnistu alaliselt heas seisukorras
8.6. Hoonestajal lasub piirimärkide alalhoiu kohustus ja vastutus piirimärkide rikkumise, hävitamise või omavolilise teisaldamise eest.
8.7. Kõik hoonestusõigusega koormatud maatükil lasuvad maksud tasub ja avalik-õiguslikud koormatised kannab hoonestaja
8.8. Hoonestusõiguse võõrandamiseks või koormamiseks piiratud asjaõigustega on vajalik hoonestusõigusega koormatud kinnistu igakordse omaniku nõusolek
8.9. Hoonestajal on õigus pärast hoonestusõiguse tingimuste täitmist osta hoonestusõigusega koormatud kinnistu ostuhinna eest, mis on võrdne kinnistu müügilepingu hetkel kehtiva kahekordse maa maksustamishinnaga.
8.10. Punktides 8.5., 8.6., 10.1. ja 10.2. nimetatud mistahes kohustuse täitmata jätmise või mittevastava täitmise eest tasub hoonestaja leppetrahvi 1000 (üks tuhat) eurot. Leppetrahv kuulub tasumisele 1 kalendrikuu jooksul arvates  omanikupoolse vastava nõude esitamisest.
8.11. Hoonestaja kohustub hoonestusõiguse võõrandamisel kandma selle omandajale üle kõik käesolevast otsusest tulenevad õigused ja kohustused, sh ka võlaõiguslikud kohustused. Asjaõiguslikud kohustused kantakse kinnistusraamatusse.

9. Hoonestusõiguse lõppemine ja omanikule langemine.
9.1. Hoonestusõigus lõpeb 99. aasta möödumisel arvates hoonestusõiguse kinnistusraamatusse kandmisest. 
9.2. Hoonestaja on kohustatud kinnisasja igakordse omaniku kirjalikul nõudel kandma hoonestusõiguse tema nimele (tagasilangemine) järgmiste eelduste saabumisel:
9.2.1. kui hoonestaja ei ole saanud käesoleva otsuse punktis 8.2. nimetatud tähtajaks ehitusluba, või
9.2.2. kui hoonestaja ei ole vormistanud käesoleva otsuse punktis 8.3. nimetatud tähtajaks kasutusluba, või
9.2.3. kui hoonestaja rikub punkti 8.4. hoonestusõiguse sihtotstarbelise kasutamise või püstitatava ehitise sihtotstarbe nõuet, või
9.2.4. kui hoonestaja rikub oluliselt oma lepingulisi kohustusi.
9.3. Hoonestusõiguse lõppemisel või omanikule langemisel ei maksta hoonestajale hüvitist.

10. Ehitiste taastamine ja kindlustamine
10.1. Hoonestaja on kohustatud tagama hoonestusõiguse alusel püstitatavate ehitiste säilimise kogu hoonestusõiguse tähtaja jooksul. Ehitiste hävimisel on hoonestajal kohustus taastada või rajada uus hoonestus kaheksateistkümne (18) kuu jooksul pärast toimunud hävimist või lammutamist. 
10.2. Hoonestajal on hoonestusõiguse alusel püstitatavate ehitiste kindlustamise kohustus. Hoonestaja on kohustatud teatama omanikule koheselt kindlustusjuhtumi saabumisest, samuti asjaoludest, mis võivad kindlustusjuhtumi põhjustada.

11. Hoonestusõigus koormata ostueesõiguse hoonestusõigusega koormatud kinnistu igakordse omaniku kasuks.

12. Kõik lepingu sõlmimisega seotud kulutused tasub hoonestaja.

13. Volitada linnapead või tema asendajat edasivolitamise õigusega sõlmima hoonestusõiguse seadmise lepingut ja reaalservituudi seadmise lepingut, kusjuures nimetatud lepingute sõlmimine ei pea toimuma samaaegselt. Selleks volitatakse teda esitama ja vastu võtma kõiki vajalikke avaldusi ja dokumente, Viljandi linna nimel lepinguid alla kirjutama ja teostama kõike, mis on seotud nimetatud ülesande täitmisega.

14. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

15. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Ilme Kurro, Urmas Parre
Esitatud: 16.04.2018
Esitaja: Viljandi Linnavalitsus			Ettekandja: Madis Timpson
Lk arv: 5
Hääletamine: koosseisu häälteenamus

Seletuskiri
Kinnistule nr 3331039 aadressiga Riia maantee 68 hoonestusõiguse 
seadmine ja reaalservituudi seadmine otsustuskorras

Eelnõu eesmärk on kinnistule nr 3331039 aadressiga Riia maantee 68 hoonestusõiguse seadmine ja reaalservituudi seadmine otsustuskorras Cleveron AS kasuks.

Cleveron AS pöördus 05.04.2018 Viljandi Linnavalitsuse poole sooviga seada otsustuskorras hoonestusõigus Cleveron AS kasuks Viljandi linnale kuuluvale kinnistule aadressiga Riia mnt 68. Cleveron AS asub käesoleval ajal Reinu tee 48 kinnistul mis piirneb Riia mnt 68 kinnistuga. Ettevõte soovib Riia mnt 68 kinnistule ehitada uue tootmishoone ning lahendada kaubaveoautode kinnistult väljapääsu probleemi. 

Asjaõigusseaduse § 241 on kirjas hoonestusõiguse mõiste ja ulatus.
Viljandi linnavara valitsemise korra § 33, lg 2 sätestab, et hoonestusõigust võib seada enampakkumise, läbirääkimistega pakkumisega või otsustuskorras. § 33, lg 3, p 4 sätestab, et hoonestusõiguse seadmine otsustuskorras võib toimuda lähtudes põhjendatud avalikest huvidest. § 33, lg 5, p 1 sätestab et hoonestusõiguse seadmise otsustab volikogu, kui 
a) kinnistu koormatakse hoonestusõigusega tähtajaga üle 50 aasta ning 
b) hoonestusõigus seatakse otsustuskorras või tasuta 

Cleveron AS on kiiresti kasvav tehnoloogiaettevõte, kes on innovatsiooniliider robootikal põhinevate pakiautomaatide sektoris ning kuulub Eestis 20 ihaldusväärseima tööandja hulka. Et ettevõttel on soov siduda oma areng ka edaspidi Viljandiga, on nende laienemiseks vajalik ka maareserv, milleks on kõige sobilikum külgnev kinnistu Riia mnt 68. Uue tootmishoone valmimine Riia mnt 68 kinnistule looks Viljandisse 100 uut töökohta. Samuti loodab Cleveron AS Riia mnt 68 kinnistu kaudu lahendada suurte kaubaautode ettevõtte territooriumilt väljasõidu probleemi. Kuna tõusunurk Reinu tee 48 väljasõidul on ca 8%, vajavad autod väljasõiduks pikemat hookogumisala, mille rajamiseks puudub võimalus. Ettevõtte laienemisega loodavate töökohtade arv on suur panus nii Viljandi linna arengule kui ka elanike heaolule. Sellise rahvusvaheliselt tuntud ettevõtte paiknemine just Viljandi linnas lisab tuntust kogu linnale ning Viljandi linn peaks omalt poolt võimaluste piires kaasa aitama ettevõtte arengule. Hoonestusõiguse tasu suuruseks on 80 000 eurot.

Kinnistu nr 3331039 koosseisu kuulub 3 katastriüksust: Riia mnt 68 (katastritunnus 89720:002:0061, tootmismaa), Riia mnt 70 (katastritunnus 89720:002:0062, transpordimaa) ja Reinu tee T5 (katastritunnus 89720:002:0064, transpordimaa). Enne hoonestusõiguse seadmist peab toimuma kinnistu jagamine: moodustada kinnistu nr 3331039 eraldatud osast (katastritunnus 89720:002:0062, lähiaadress Riia mnt 70) uus kinnistu; liita kinnistu nr 3331039 osa (katastritunnus 89720:002:0064, lähiaadress Reinu tee T5) kinnistuga nr 4334150 (lähiaadress Reinu tee T4).

Kinnistule nr 3331039 on seatud isiklik kasutusõigus tehnovõrgu või rajatise seadmiseks Elektrilevi OÜ kasuks. Kasutusõigus ei ulatu Riia maantee 68 maaüksuseni. Otstarbekas on isikliku kasutusõiguse kanne kustutada kinnistu nr 3331039 III jaost. 

(allkirjastatud digitaalselt)
Ilme Kurro
linnavara spetsialist

(allkirjastatud digitaalselt)
Urmas Parre
maakorralduse spetsialist